text: Fængslet for gadevold i Rødding
  26 maj 2014 kl. 05.42
  En 23-årig mand fra Rødding blev søndag eftermiddag fængslet i fire uger ved Retten i Esbjerg. Han sigtes for vold mod flere helt tilfældige mennesker på gaden i Rødding. Manden accepterede fængslingen.
  Overfaldene skete ved 17-tiden lørdag. Den 23-årige forklarede i retten, at han havde drukket tæt før overfaldene, oplyser Syd- og Sønderjyllands Politi i en pressemeddelelse.
  Foruden vold mod flere personer sigtes han også for trusler mod en af de personer, som tilfældigt overværede et af overfaldene og for hærværk på en bil og nogle varer i en forretning.
  